### NN 56/2025 (26.3.2025.), Pravilnik o izmjenama i dopunama Pravilnika o načinu upisa u Sudski registar

MINISTARSTVO PRAVOSUĐA, UPRAVE I DIGITALNE TRANSFORMACIJE

746

Na temelju članka 3. stavka 9. Zakona o sudskom registru (»Narodne novine«, broj 1/95., 57/96., 1/98., 30/99., 45/99., 54/05., 40/07., 91/10., 90/11., 148/13., 93/14., 110/15., 40/19., 34/22. i 123/23.), ministar nadležan za poslove pravosuđa donosi

PRAVILNIK

O IZMJENAMA I DOPUNAMA PRAVILNIKA O NAČINU UPISA U SUDSKI REGISTAR

Članak 1.

U Pravilniku o načinu upisa u sudski registar (»Narodne novine«, broj 121/19. i 2/23.) u članku 3. stavku 1. riječi: »sustavom e-Tvrtka,« brišu se.

U stavku 1. iza riječi: »Državnim zavodom za statistiku« dodaje se zarez i riječi: »informacijskim sustavom Hrvatske javnobilježničke komore (dalje u tekstu: eNotar), informacijskim sustavom Ministarstva financija, Porezne uprave«.

Članak 2.

U članku 11. stavku 2. iza prve rečenice dodaje se druga rečenica koja glasi: »Iznimno od navedenoga, smatrat će se da se zbirka isprava vodi u elektroničkom obliku u posebnim slučajevima određenim ovim Pravilnikom, ako se dio zbirke isprava čuva na papiru a dio u elektroničkom obliku.«.

Članak 3.

U članku 23. stavku 1. nakon riječi: »ovlaštenim osobama registra« dodaje se zarez i riječi: »javnim bilježnicima.«.

U stavku 3. nakon riječi: »Porezna uprava« dodaje se zarez i riječi: »javni bilježnici«.

Članak 4.

U članku 25. stavku 1. riječi: »kao i isprave na papiru preoblikovane u elektronički oblik u postupku osnivanja društva s ograničenom odgovornošću putem e-Tvrtke,« brišu se.

Članak 5.

U članku 32. stavak 3. briše se.

Članak 6.

U članku 33. dodaje se stavak 5. koji glasi: »Kada javni bilježnik dostavlja prijavu za upis prekogranične statusne promjene na papiru istu je dužan dostaviti registarskom sudu i elektroničkim putem.«.

Članak 7.

U članku 35. stavku 9. iza broja: »110/15.« briše se slovo »i« i dodaje se zarez, a iza broja: »40/19.« dodaju se zarez i brojevi: »34/22., 114/22., 18/23., 130/23. i 136/24.«.

Članak 8.

U članku 36. stavak 2. mijenja se i glasi:

»Elektronička prijava potpisana naprednim, odnosno kvalificiranim elektroničkim potpisom javnog bilježnika smatra se javno ovjerenom ispravom, kada je postupak upisa pokrenut putem sustava eNotar te ima jednak pravni učinak kao vlastoručni potpis i otisak pečata, izdan od kvalificiranog pružatelja usluga.«.

U članku 36. stavak 3. briše se.

Članak 9.

Iznad članka 38. dodaje se naslov koji glasi: »Pokretanja postupka upisa u sudski registar putem sustava e-Tvrtka«.

U članku 38. riječi: »iz prijave elektroničkim putem« mijenjaju se i glase: »iz prijave putem sustava e-Tvrtke«.

Članak 10.

Članak 38. briše se.

Članak 11.

Iza članka 38. dodaje se članak 38.a i naslov iznad njega koji glase:

»Pokretanja postupka upisa u sudski registar
 putem sustava eNotar

Članak 38.a

Elektroničkim putem pokreće se postupak kada javni bilježnik, prijavu i podatke iz prijave elektroničkim putem dostavlja izravno u sustav sudskog registra putem sustava eNotar. Sustav registra pohranjuje podatke iz prijave i dodjeljuje poslovni broj iz Tt upisnika.

Prijava kojom se pokreće postupak mora se potpisati kvalificiranim elektroničkim potpisom i dostavlja se sudu u elektroničkom obliku. Svi prilozi prijavi prenijet će se u elektronički oblik, te će javni bilježnik priloge za koje je zakonom propisana forma javnobilježničkog akta ili javno ovjerovljene isprave potpisati kvalificiranim elektroničkim potpisom, kao otpravke koji se potpisuju elektroničkim potpisom. Druge javne isprave prenijet će se u elektronički oblik te potpisati kvalificiranim elektroničkim potpisom i poslati sudu elektroničkim putem.

Iznimno od odredbi ovog Pravilnika, u slučajevima kada javni bilježnik prijavu dostavlja putem sustava eNotar, prijava i prilozi prijavi dostavljaju se samo kao elektroničke isprave.«.

Članak 12.

U članku 42. stavak 6. mijenja se i glasi: »Uz prijavu za upis svakog novog člana društva, ako je u promjeni članova društva s ograničenom odgovornošću sudjelovao javni bilježnik uz prijavu se prilaže i popis članova društva potvrđen od javnog bilježnika te se prijava može podnijeti sukladno pravilima iz članka 38.a ovoga Pravilnika.«.

Članak 13.

Naslov IV. dijela te članci 54. – 60. s naslovima iznad njih bri­šu se.

Članak 14.

Iza članka 60. dodaje se naslov dijela IV.a te članci 60.a – 60.e s naslovima iznad njih koji glase:

»IV.a UPIS U SUDSKI REGISTAR PUTEM SUSTAVA eNOTAR I IZRAVNO PUTEM INFORMATIČKOG SUSTAVA SUDSKOG REGISTRA

Članak 60.a

Upis u sudski registar putem sustava eNotar provodi se podnošenjem elektroničke prijave s prilozima u elektroničkom obliku registarskom sudu.

Postupak osnivanja

Članak 60.b

Upis u sudski registar elektroničkim putem bez sudjelovanja javnog bilježnika omogućuje se izravno putem informatičkog sustava sudskog registra za prijave za upis koje se odnose na:

– promjenu poslovne adrese u sjedištu društva,

– prijavu ili promjenu adrese elektroničke pošte,

– dostavu osobnih podataka o predsjedniku i članovima nadzornog odbora,

– podatke o naknadno uplaćenim ulozima i uplatama.

Takvu prijavu potpisuju elektroničkim potpisom osobe koje su ovlaštene podnijeti prijavu za upis u registar.

Sastavljanje elektroničke prijave s prilozima

Članak 60.c

Javni bilježnik izrađuje elektroničku prijavu, dodaje prijavi sve potrebne priloge u elektroničkom obliku, prijavu potpisuje naprednim odnosno kvalificiranim elektroničkim potpisom i elektroničkim putem prijavu s prilozima podnosi registarskom sudu ili stalnoj službi.

Prilozi uz prijavu, koji su sastavljeni ili ovjereni kod javnog bilježnika, kao i izjave dane pred javnim bilježnikom, ne smiju biti stariji od 30 dana od dana podnošenja prijave za upis registarskom sudu.

Sadržaj prijave za upis elektroničkim putem istovjetan je propisanom PO obrascu. Pravila o načinu popunjavanja podataka na PO obrascu prijave, osim oblika i redoslijeda upisivanja podataka u prijavu, odgovarajuće se primjenjuju na elektroničku prijavu. Obrazac elektroničke prijave sastavni je dio informatičkog sustava sudskog registra.

Članak 60.d

Po primitku prijave s prilozima na Tt upisnik nadležnog suda ili službe, sustav registra prepoznaje pošiljatelja prijave i dostavlja sustavu eNotar poslovni broj pod kojim je prijava zaprimljena u Tt upisniku.

Odluke registarskog suda povodom prijave za upis elektroničkim putem dostavit će se u skladu sa Zakonom o sudskom registru te u sustav eNotar.

Ako je registru nadležnog trgovačkog suda ili njegovoj stalnoj službi onemogućen elektronički postupak, dužan je o tome odmah obavijestiti voditelja javne knjige radi poduzimanja odgovarajućih mjera.

Članak 60.e

U postupku upisa u sudski registar koji se provodi temeljem prijave za upis koja je podnesena putem sustava eNotar ili izravno putem informatičkog sustava sudskog registra spis predmeta vodi se u elektroničkom obliku.«.

Članak 15.

U članku 61. stavak 3. briše se.

Članak 16.

U članku 85. stavku 1. iza prve rečenice dodaje se druga rečenica koja glasi: »Na izvatku će se naznačiti koji spisi zbirke isprava se vode u elektroničkom obliku, a koji u papirnatom obliku.«.

Članak 17.

Članak 88. mijenja se i glasi:

»Javni bilježnici imaju iste ovlasti i obveze kao i sudski savjetnik ili ovlašteni registarski referent u vezi s izdavanjem isprava iz članka 83. stavka 1. ovog Pravilnika.

Prijepise, preslike, izvatke i potvrde javni bilježnik ovjerava u skladu s odredbama Zakona o javnom bilježništvu (»Narodne novine, broj 78/93., 29/94., 16/07., 75/09., 120/16. i 57/22).

Kada je to predviđeno ovim Pravilnikom, sud može izdati javnom bilježniku posljednji popis članova društva te ju poslati elektroničkim putem, te je takva isprava valjana i vjerodostojna i bez elektroničkog potpisa, u kojem slučaju se naknada ne naplaćuje.«

Članak 18.

Prilog OBRAZAC ZAHTJEVA ZA UPIS/PROMJENU ADRESE ELEKTRONIČKE POŠTE briše se.

Prijelazne i završne odredbe

Članak 19.

Ministar nadležan za poslove pravosuđa donijet će odluku o određivanju pilot suda/ova na kojima će se primjenjivati postupak upisa u sudski registar putem sustava eNotar i izravno putem informatičkog sustava sudskog registra.

Postupak upisa u sudski registar putem sustava eNotar i izravno putem informatičkog sustava sudskog registra primjenjivat će se na svim trgovačkim sudovima kada ministar nadležan za poslove pravosuđa donese odluku o ispunjavanju uvjeta za elektroničku komunikaciju, a nakon što se za to ispune uvjeti na svim trgovačkim sudovima.

Članak 20.

Ovaj Pravilnik objavljuje se u »Narodnim novinama«, a stupa na snagu 1. travnja 2025. osim članka 1. stavka 1., članka 4., članka 8. stavka 2., članaka 10., 13. i 15. ovoga Pravilnika koji stupaju na snagu 1. lipnja 2026.

Klasa: 011-02/25-01/13
 Urbroj: 514-04-02/02-25-07
 Zagreb, 24. ožujka 2025.

Ministar
 Damir Habijan, v. r.